પૌરાણિક કન્યાના આ પ્રકારના અનિશ્ચિત ભાવિને પગલે પુત્રી પ્રત્યે પ્રેમ હોવા છતાં લોકો પોતાને દીકરી ન થાય તે માટે પ્રાર્થના કરતા. આ સંદર્ભમાં ડો. શંકરસિંહ ઝાલાએ ‘પુરાણકાલીન સમાજ’માં નોંધ્યું છે કે, ‘એ કાળમાં તમામ પિતૃસત્તાક પરિવારોમાં કન્યાનો જન્મ અપ્રસન્નતાનો વિષય હતો. કન્યા અસંખ્ય દુઃખોનું કારણ ગણાતી. આ દષ્ટિકોણ પાછળ કંઈ કન્યા પ્રત્યે ઘૃણા નહોતી, પણ તેને જીવનમાં સુખી જોવાની ઇચ્છા હતી. કન્યા માટે યોગ્ય પતિ શોધવાની ચિંતાને કારણે જ પુત્રીનો જન્મ આનંદની ઘટના ન ગણાતી.’